Tveir sænskir kvikmyndagerðarmenn voru í morgun sýknaðir af ákærum um að hafa rofið friðhelgi með því að taka myndir af flaki ferjunnar Estonia sem sökk á Eystrasalti fyrir rúmum aldarfjórðungi.
Alls fórust 852 þegar ferja sökk í september 1994 á leiðinni frá Tallin í Eistlandi til Stokkhólms. Einungis 137 komust lífs af, en skipið sökk í vonskuveðri á innan við klukkustund. Árið 1995 þegar stjórnir Svíþjóðar, Eistlands og Finnlands gáfu upp á bátinn að ná flakinu upp voru í ríkjunum samþykkt lög um að óheimilt væri að eiga nokkuð við flakið og svæðið í kring. Kvikmyndagerðarmennirnir áttu yfir höfði sér sekt eða allt að tveggja ára fangelsi fyrir gjörning sinn, en dómstóll í Stokkhólmi komst að þeirri niðurstöðu að þótt þeir hefðu brotið fyrrnefnd lög, væri ekki hægt að draga þá til ábyrgðar þar sem þeir voru á skipi skráðu í Þýskalandi og á alþjóðlegu hafsvæði þegar þeir köfuðu niður að skipinu, en engin þýsk lög lúta að flaki ferjunnar. Þær upplýsingar sem kvikmyndagerðarmennirnir öfluðu í leiðangri sínum að flakinu leiddu til krafna um nýja rannsókn, en sérfræðingar sem þær skoðuðu töldu upphaflegar kenningar ekki standast. Undir lok síðasta árs boðuðu stjórnvöld í Svíþjóð breytingar á lögum um að heimila frekari rannsókn.